בוריס כרמי

בוריס כַּרמי (1 בינואר 1914 – 18 בספטמבר 2002) היה צלם וצלם עיתונות ישראלי, צלם "דבר", הצלם הראשי של "דבר השבוע" וחבר מערכת השבועון (1952–1976). מפורסם גם בזכות תצלומיו מתקופת מלחמת העצמאות שפורסמו בשבועון "במחנה".

==חייו==
[[זיוה ארבל, "הנערה עם האקדח", בתצלום המפורסם של כרמי]]
כרמי נולד בשם בוריס וינוֹגרָד לפרניה ויעקב בעיר מוסקבה שברוסיה. אביו היה עורך דין מצליח. אמו נהרגה בתאונת רכיבה ב-1921. בילדותו הכיר את סשה ארגוב.
בגיל 15 התייתם גם מאביו, ועבר אל בית דודו, מרכוס רייזמן, בעיר ורשה. בהמשך השלים את לימודיו התיכוניים בפנימיה בעיר ארפורט שבגרמניה. ב-1933, אחרי כמה חודשים בעיר מילאנו שבאיטליה, נסע לפריז ונרשם ללימודי אתנוגרפיה בסורבון. לצורך לימודיו קנה את מצלמתו הראשונה, והחל לצלם. כעבור שנתיים, ב-1935 עבר לעיר החופשית דנציג, ובמרץ 1939 עלה לארץ ישראל באניית משא, בעקבות אחותו פלה, שכבר הגיעה לארץ לפניו. בארץ עבד תחילה בפרדסים ולאחר מכן הצטרף כפקיד לחברת ספנות.

ב-1942, במהלך מלחמת העולם השנייה התנדב כרמי לצבא הבריטי, ושרת ארבע שנים כצלם אוויר, ביחידת מיפוי, וכמדריך צילום. במהלך שרותו נשלח לאיטליה ואף לפולין. הוא התיידד עם צלם העיתונות הנס חיים פין, שלימד אותו טכניקות חדשות. לאחר שחרורו ב-1946 היה צלם עצמאי, והצטרף למחלקת המיפוי של "ההגנה".

במלחמת העצמאות היה כרמי צלם שבועון צה"ל "במחנה". הוא העדיף לצלם לוחמים ברגעים אנושיים בין הקרבות, ונמנע מצילומי הרוגים. אחדים מתצלומיו, בהם "הנערה עם האקדח", הפכו לסמלים.

משנת 1952 ועד פרישתו לגמלאות ב-1976, היה כרמי צלם וחבר המערכת בעיתון "דבר" ו"דבר השבוע". החל ב-1956 פורסמו תצלומיו בספרים ואלבומים. רובם משלבים תצלומים של כרמי עם טקסטים מאת סופרים ועיתונאים. אחדים מספריו הם ספרי ילדים העוסקים בבעלי חיים.

ב-1956 נישא לשולה (שולמית) בלבירר, והיה אב לבן, יעקב כרמי.
בספטמבר 2001 התאלמן כרמי מאשתו. כעבור שנה, ב-18 בספטמבר 2002, נפטר בתל אביב, בגיל 88. נקבר בבית העלמין הדרום לצד אשתו.

==פרסים==
* 1995 – פרס פורצקי לצילום, מטעם מוזיאון תל אביב לאמנות.
* 2002 – פרס אנריקה קבלין על מפעל חיים בתחום הצילום, מטעם מוזיאון ישראל.

==תערוכות יחיד==
* 1959 – בית סוקולוב, תל אביב.
* 1979 – "תל אביב שלי", ספריית שערי ציון, תל אביב.
* 1992 – בית יד לבנים, רעננה.
* 1995 – "בוריס כרמי – זמן מצולם", אוצרת: כרמלה רובין, מוזיאון בית ראובן, תל אביב.
* 1996 – "בוריס כרמי – חזרה לפריז: תצלומים מ-1935–1995", המכון הצרפתי בתל אביב.
* 2001–2002 – "שווה אלף מילים", מוזיאון ההגנה.

===אחרי מותו===
* 2004 – Fotografien aus Israel ('תצלומים מישראל'), אוצרת: אלכסנדרה נוקה, האקדמיה לאמנות , ברלין.
* 2005–2006 – "בוריס כרמי – תצלומי נשים, 1940–1980", אוצר: אבי סבג, מוזיאון ארץ ישראל.

==ספריו==
===אלבומי תצלומיו===
* מבצע סיני: מבחר פרקים על המערכה בחצי-האי סיני וברצועת עזה: כתובים בידי סופרים כתבים צבאיים ולוחמים; התצלומים: בוריס כרמי [ואחרים], תל אביב: מ. בירן, תשי"ז 1956. (עם מנחם תלמי, אורי דן ואחרים)
* כנרת שלי; כתב: אפרים תלמי; עריכה גרפית: מ’ ברנד, תל אביב: יבנה, תשכ"ד.
* אלבום העמק; מבואות מאת אפרים תלמי; עם הקדמה מאת משה שרת, תל אביב: עם עובד, תשכ"ה.
* הירדן; כתב: אפרים תלמי; עריכה גרפית: מ’ ברנד, תל אביב: יבנה, תשכ"ו.
* פנים; בחירה ועריכה: ע. הלל, תל אביב: עם עובד, תשל"ג.
* מדינה בעריסה; עריכה וטקסט: שלמה שבא, עיצוב גרפי: רבקה בריסק, תל אביב: זמורה-ביתן, תשמ"ה 1985.
* הילת האדם: רטרוספקטיבה של הצלם בוריס כרמי, 1945–1995, חולון: עולם הצילום והווידאו, 1995.

===ספרי ילדים===
* הלו, כאן חיות! (עם רות בונדי), 1962.
* מסעי אל ארץ הגמלים (עם בנימין גלאי), 1963.
* מסע הפלאים של פלים (עם שלמה שבא), 1971.
* טיול בספארי (עם חיה שנהב), 1981.
* ספר הספארי (עם יעל רוזמן), 1991.

===קטלוגים של תערוכות===
* זמן מצולם; אוצרת התערוכה: כרמלה רובין; צילום: ליהי לפיד, תל אביב: בית ראובן, תשנ"ה.
* בוריס כרמי – חזרה לפריז: תצלומים מ-1935–1995 / Boris Carmi retour à Paris, photographies de 1935 et 1995, 1996.
* בוריס כרמי – תצלומי נשים, 1940–1980; אוצר התערוכה: אבי סבג; עריכה והבאה לדפוס: גניה דולב; עיצוב הקטלוג: נעמי מורג, תל אביב: מוזיאון ארץ ישראל, תשס"ו.
<div style="direction: ltr;">
* Photographs from Israel, ed. Alexandra Nocke, 2004.
</div>

==לקריאה נוספת==
* גיא רז, צלמי הארץ: מראשית ימי הצילום ועד היום, תל אביב: מפה - מיפוי והוצאה לאור; הקיבוץ המאוחד, 2003, עמ' 128.
*״בוריס כרמי״, בספר: ורד נבון, [https://verednavon.com/project/the-boulevard/ השדרה - שדרות ירושלים בעיני הצלמים], הוצאת [https://verednavon.com/ ורד נבון], מהדורה שנייה, אוגוסט 2021, עמ׳ 267-266.

==קישורים חיצוניים==

* [http://www.worldcat.org/identities/lccn-n87-844059 בוריס כרמי] באתר WorldCat Identities
* 
* 
* [http://www.israeli-art.com/fotografie/carmi/boris-carmi.htm בוריס כרמי], באתר אומנות ישראלית 
* [http://meitarcollection.co.il/153407 בוריס כרמי - ציוני דרך], באתר האינטרנט של אוסף מיתר
* [http://meitarcollection.co.il/search?query=%D7%91%D7%95%D7%A8%D7%99%D7%A1%20%D7%9B%D7%A8%D7%9E%D7%99&page=1 תצלומים של בוריס כרמי], באתר האינטרנט של אוסף מיתר
* 
* (עם פתיחת תערוכת תצלומיו בבית סוקולוב)
* 

<div class="mw-content-ltr">
* Yoram Kaniuk, [http://www.tabletmag.com/jewish-arts-and-culture/701/visual-grammar Visual Grammar], Tablet, July 23, 2004
</div>

מתצלומיו:
* (תמונות מאלבומו "פנים", במלאת עשרים וחמש שנה לעבודתו כצלם ועשרים שנה לעבודתו ב"דבר")
* (עם פתיחת תערוכת תצלומיו "תל אביב שלי" בספריית שערי ציון)

==הערות שוליים==

קטגוריה:צלמים ישראלים
קטגוריה:צלמי עיתונות ישראלים
קטגוריה:סגל דבר
קטגוריה:ישראלים ילידי האימפריה הרוסית
קטגוריה:אנשי העלייה החמישית
קטגוריה:סגל במחנה
קטגוריה:מתנדבי היישוב לצבא הבריטי
קטגוריה:ישראלים במלחמת העצמאות
קטגוריה:צלמי מלחמה יהודים
קטגוריה:זוכי פרס אנריקה קבלין
קטגוריה:אישים הקבורים בבית העלמין הדרום
קטגוריה:ישראלים שנולדו ב-1914
קטגוריה:ישראלים שנפטרו ב-2002